癸未老人生旦
作者：陳文蔚
朝代：宋

paragraphs: 昔人端爲祈黄耈，再拜慇懃扶大斗。
吾翁今年九十一，兒從兩歲貧無酒。
趨庭何以祝彌誕，盈把菊花空在手。
嗅香嚼蘂當甘旨，翁亦怡然如適口。
人生貧富在分定，獨是期頤世稀有。
翁餘九十兒七十，膝下龐眉仍皓首。
若將此事較人間，豈非造物意愈厚。
因茲歷歷詔兒孫，自古悅親惟孝友。
上惇下睦無間言，一門和氣薰蒸久。
雖無旨酒奉杯酌，意樂心寬親自壽。
更於大節保終始，立身揚名以垂後。
世上榮親無若此，何必金章并紫綬。
南鄰白酒况可賒，豐儉隨家惟用缶。
年年此舉諒不難，甲子無窮環癸丑。